
I. INTRODUCERE. SINTEZĂ

La nivelul UE, în 2014 a fost estimat un consum de circa 99 miliarde pungi de plastic, deci circa 200 pungi/cetăţean. 90% sunt pungi de plastic subţiri.  Aproape 300 de societăţi europene, care au între 15.000 şi 20.000 angajaţi, fabrică pungi de plastic. Deşeurile acestora reprezintă o problemă cu grav impact asupra mediului (cu precădere asupra mediului marin); particulele de material plastic pot conţine poluanţi toxici, periculoşi pentru organismele care le ingerează şi susceptibili a intra în lanţul alimentar
. 

Aceste considerente sunt cele care au condus la tratarea separată a problematicii pungilor de plastic, mai precis a pungilor de plastic subțiri, deși acestea trebuie integrate în problema globală a economiei circulare, a problematicii subsidiare a materialelor plastice și deșeurilor de materiale plastice.

Până în anul 2015, pungile de plastic au intrat sub incidenţa Directivei referitoare la ambalaje (94/62/EC)
, care vizează prevenirea şi reducerea impactului ambalajelor şi deşeurilor de ambalaje asupra mediului, constituitnd ambalaj în sensul acestei directive, dar fără să existe prevăzute măsuri referitoare la utilizarea acestor pungi de plastic.  

	În lipsa unor măsuri eficace, numărul pungilor de transport din plastic puse pe piață va crește, la nivel european, la 111 miliarde în 2020. Orice întârziere în adoptarea unor măsuri ferme care să limiteze utilizarea pungilor de plastic și, în consecință, problema deșeurilor provenite din acestea afectează mediul, cetățenii, industriile şi reciclatorii de materiale plastice, autoritățile publice, industria de pescuit, sectorul turistic și întreprinderile locale
.

Prin Directiva (UE) 2015/720 a Parlamentului European și a Consiliului din 29 aprilie 2015 de modificare a Directivei 94/62/CE în ceea ce privește reducerea consumului de pungi de transport din plastic subțire
,  în concordanță cu obiectivele generale ale politicii Uniunii în materie de deșeuri și cu ierarhia deșeurilor, astfel cum este prevăzută în Directiva 2008/98/CE a Parlamentului European și a Consiliului
. Pentru mai corecta înțelegere a prevederilor acesteia trebuie precizate categoriile de pungi de plastic existente și cărora dintre ele li se adresează respectivul act legislativ::

· Pungi/sacoşe foarte subţiri, cu grosimi de până la 15 microni, folosite în interiorul magazinelor pentru ambalare şi furnizate consumatorului final până la punctul de vânzare (casă). Aceste produse nu fac obiectul propunerilor de modificare a Directivei 94/62/CE;
· Pungi cu grosimi între 15-50 microni, considerate pungi subţiri pentru transport şi furnizate de către comercianţi la punctele de vânzare. La acestea fac referire prevederile Directivei;
· Pungile cu grosimi peste 50 microni, considerate sacoşe de transport reutilizabile şi durabile. Cea mai mare parte din aceste sacoşe urmează a fi colectate şi reciclate.
Transpunerea în legislaţia naţională reiterează problemele cu care UE s-a confruntat şi cu care va continua să se confrunte, datorită unei varietăţi de motive, începând cu  voinţa politică
. 

La nivelul statelor membre, situația este cu totul eterogenă, pornind de la legislație, pănă la campaniile de conștientizare la nivel național. Astfel, transpunerea în legislația națională a prevederilor Directivei se face fie prin acorduri voluntare (Austria, Finlanda, Germania, Belgia), fie prin ordonanțe/ordine de ministru (Olanda, Suedia, Marea Britanie), fie prin prevederile legislației deja existente pentru ambalaje și deșeuri de ambalaje (Estonia, Luxemburg). 
Există, de asemenea, state care înregistrează întârizieri în transpunerea prevederilor Directivei. La 14 iunie 2017, Comisia a cerut Ciprului, Greciei, Italiei și Poloniei să finalizeze transpunerea legislației UE în materie de deșeuri în legislația lor națională. Statele membre respective aveau la dispoziție două luni pentru a răspunde la avizul motivat. În absența unui răspuns satisfăcător în termen de două luni, Comisia poate trimite statele membre respective în fața Curții de Justiție a UE
. Italia a adoptat recent un cadru normativ cu privire la implementarea Directivei,  prin transformarea, la 1 august 2017 a articolului 9 bis al Decretului lege nr.91/2017 în lege
, iar guvernul polonez a înaintat Parlamentului, în iulie 2017, proiectul de lege prin care prevederile directivei vor fi transpuse în legislația națională. 
 Pe de altă parte, există și state (Irlanda) în care taxa pentru pungile de plastic a fost introdusă ca măsură de reducere a deşeurilor încă din anul 2002, precedând semnificativ Directiva (EU) 2015/720.
Majoritatea statelor a ales să se prevaleze de acea prevedere a Directivei conform căreia “Statele membre pot alege să excludă pungile de transport din plastic cu grosimea peretelui mai mică de 15 microni („pungi de transport din plastic foarte subțire”), utilizate ca ambalaje primare pentru produsele alimentare în vrac, atunci când utilizarea acestora este necesară din motive de igienă sau când utilizarea acestora contribuie la prevenirea risipei de alimente”
.
În majoritatea statelor, legislația nu prevede interzicerea totală a pungilor de plastic subțire pentru transport (de altfel, nici Directiva nu prevedea interzicerea, ci limitarea). Excepția o constituie Franța, unde pungile din plastic pentru cumpărături, de unică folosinţă, cu o grosime mai mică de 50 microni, gratuite sau plătite, au fost interzise total din iulie 2016 (inclusiv pungile biodegradabile), începând cu 1 ianuarie 2017, interdicţia urmând a fi extinsă si la pungile din plastic de unică folosinţă (cu grosime mai mică de 50 microni) non-compostabile, destinate ambalării mărfurilor la punctul de vânzare, precum si la ambalajele din plastic non-biodegradabile şi non-compostabile.
În general, statele membre au prevăzut norme prin intermediul cărora comercianţii nu mai pot oferi cu titlu gratuit clienţilor pungi din plastic uşoare (sub 50 microni) şi foarte uşoare (sub 15 microni), cu excepţia pungilor din plastic foarte uşoare destinate igienei sau pentru ambalarea primară a alimentelor vrac. 
O altă măsură comună este cea a stabilirii unui preţ minim pe pungă. In Austria vorbim de o taxă de 0,50 eurocenţi, în Olanda de un preţ minim de 0,25 eurocenţi, în Spania despre o taxă variind între 5 şi 30 eurocenţi în funcţie de tipul şi grosimea materialului, iar în Marea Britanie de aplicarea unei taxe de 5 cenţi pe pungă. Restul statelor sunt in curs de implementare a taxei sau lasă la latitudinea societăţilor comerciale, precum în cazul Germaniei, aplicarea unei taxe rezonabile pentru pungile de plastic în cel mult 2 ani de la intrarea în vigoare a acordului.  
Campaniile de conștientizare sunt prevăzute în legislația națională din Austria, Finlanda, Suedia, Estonia. 


În Marea Britanie, întreprinderilor mici şi mijlocii (cu mai puţin de 250 de angajaţi) au fost exceptate de la plata taxei pentru pungile din plastic, fiind astfel evitată introducerea de noi sarcini administrative asupra start-up-urilor şi afacerilor în creştere. Totuşi, întreprinderile mici şi mijlocii pot participa în mod voluntar la măsurile de reducere a consumului de pungi din plastic. 

Din parcurgerea documentației existente la  nivel național și european, se detașează clar o serie de probleme punctuale, a căror rezolvare ar putea fi cheia rezolvării problematicii în ansamblul ei: 

· Directiva tratează unul dintre aspectele legate de materialele plastice/pungile de plastic, respectiv reducerea consumului acestora, dar pentru rezolvarea exhaustivă, trebuie acționat asupra întregului lanț care conduce la situația mai sus menționată, pornind de la fabricație, consum, reutilizare, reciclare;

· O altă problemă care grevează de la bun început asupra modalității de abordarea a fluxului pungilor de plastic subțire este faptul că disponibilitatea și exactitatea datelor privind actualele niveluri ale consumului de pungi de transport din plastic subțire variază de la un stat membru la altul, ceea ce determină necesitatea elaborării unei metodologii comune pentru calcularea consumului anual de pungi de transport din plastic subțire pe persoană, în vederea monitorizării progreselor înregistrate în ceea ce privește reducerea consumului de astfel de pungi;
· Lipsa unor standarde şi norme metodologice (la nivel european, în pofida faptului că, în conformitate cu prevederile directivei, Comisia ar trebui să: solicite Comitetului European de Standardizare să elaboreze un standard separat pentru ambalajele compostabile la domiciliu; evalueze impactul utilizării pungilor de transport din plastic oxodegradabile asupra mediului și să prezinte Parlamentului European și Consiliului un raport care să includă, după caz, un set de măsuri concepute pentru a limita consumul de astfel de pungi sau pentru a reduce eventualul lor impact dăunător; să ia măsuri pentru recunoașterea la nivelul Uniunii a etichetelor sau a marcajelor pentru pungi de transport din plastic biodegradabile și compostabile, aceste documente nu au fost încă publicate);

· În preţul scăzut al pungilor de plastic nu sunt incluse costurile pe care consumatorii şi comercianţii le plătesc pentru urmările negative pe care utilizarea acestora le are asupra mediului;

· În ceea ce priveşte reciclarea, trebuie precizat faptul că greutatea scăzută a pungilor de plastic, chiar în condiţiile în care sunt compostabile, cantitatea mare de apă utilizată pentru curăţarea acestora, fac ca procesul să nu fie profitabil;

· Găsirea unui ambalaj care să îndeplinească cerinţele stricte de igienă alimentară şi, în acelaşi timp, să poată fi compostat într-un recipient intern, este imposibilă în acest moment
;

· O serie de asociații ale producătorilor de plastic/pungi de plastic consideră că prevederile Directivei (UE) 2015/720 încalcă unul dintre principiile fundamentale ale UE, respectiv acela al liberei circulații a bunurilor. Spre exemplificare, Pack2Go susţine că interdicţia totală aplicată de Franţa pungilor, dar şi tacâmurilor de plastic ar încălca acest principiu şi cere Comisiei Europene să ia măsuri împotriva Franţei pentru încălcare legislaţiei europene
;
· Slaba educaţie a consumatorilor, cât şi comercianţilor (în ceea ce priveşte beneficiile ecologice globale ale reutilizării pungilor de plastic, materialului plastic în general; trecerea la pungile de pânză cu multiple utilizări, de exemplu, se face foarte greu, în special în statele membre care, din variate motive, nu au încă politici puternice în domeniu; comercianții cu amănuntul nu sunt încurajați - prin politici speciale  în acest domeniu - să limiteze utilizarea de pungi de plastic de unică folosință, deoarece acestea au preţuri mici). Dar cele mai bune practici ţin de evaluarea concretă a ciclului de viaţă al produsului, de comportamentele locale şi infrastructura locală pentru managementul deşeurilor.
II. LEGISLAŢIA  EUROPEANĂ
II.1. ECONOMIA CIRCULARĂ

În cadrul economiei liniare sunt folosite resursele, iar ce rămâne este considerat deşeu şi merge la depozitul de deşeuri sau este deversat, ars etc., şi de aici apar marile probleme de mediu: încălzirea globală, poluarea, epuizarea resurselor, degradarea treptată şi ireversibilă a biodiversităţii. 

În esenţă, economia circulară are în centru problema utilizării reduse a materialelor. Într-o economie circulară, valoarea produselor și a materialelor este menținută cât mai mult posibil, deșeurile și utilizarea resurselor sunt reduse la minimum, iar resursele nu părăsesc fluxul economic odată ajunse la sfârșitul duratei lor de viață, ci sunt reutilizate și creează valoare în continuare
.

La 2 decembrie 2015, Comisia Europeană a prezentat un pachet revizuit privind economia circulară. Propunerile includ o secțiune fără caracter legislativ, care cuprinde Comunicarea „Închiderea buclei - un plan de acțiune al UE pentru economia circulară”
 și o secțiune care propune o serie de modificări ale legislației existente în materie de tratare și reciclare a deșeurilor. Printre altele, pachetul conţine propuneri de modificare pentru: Directiva 1999/31/CEE privind depozitarea deşeurilor, Directiva 94/62/CE privind ambalajele şi deşeurile de ambalaje.
Obiectivele vizate până în 2030 sunt clar definite: ținta de reciclare pentru deșeurile municipale - 65%; reducerea nivelului de depozitarea deșeurilor - 10% ; ținta de reciclare pentru deșeurile de ambalaje - 75%.

Propunerile legislative privind deșeurile, adoptate împreună cu acest plan de acțiune, cuprind obiective pe termen lung ce vizează reducerea ratelor de stocare a deșeurilor în depozite și a creșterii ratelor de pregătire pentru reutilizare și reciclare a fluxurilor de deșeuri principale (deșeurile municipale, deșeurile de ambalaje). Statele membre ar trebui să ajungă la convergență în ceea ce privește nivelurile celor mai bune practici și să încurajeze investițiile necesare în materie de gestionare a deșeurilor. Se propun măsuri suplimentare menite să clarifice și să simplifice punerea în aplicare, să promoveze stimulentele economice și să îmbunătățească schemele de răspundere extinsă a producătorilor.
La 26 ianuarie 2017, Comisia a prezentat un raport privind rezultatele și progresele obținute în ceea ce priveşte planul de acţiune pentru economia circulară
. Ceea ce este important de subliniat se referă la integrarea problematicii economiei circulare în Planul de investiţii pentru Europa, respectiv naşterea platformei de sprijin financiar pentru economia circulară, care se presupune că va da un nou imbold instrumentelor financiare deja existente la nivelul UE, dar şi că va dezvolta noi instrumente financiare
. 
II.2. MATERIALELE PLASTICE 
Economia circulară implică, deci, reducerea la minimum posibil a deşeurilor. Integrarea problemei deşeurilor de plastic în acest cerc înseamnă îmbunătăţirea proceselor de reciclare, reutilizare şi refacere a designului produselor.
Materialele plastice au apărut în prima jumătate a secolului al XIX-lea, odată cu descoperirea vulcanizării cauciucului. Începând cu secolul al XX-lea au fost descoperite materialele plastice din polimeri naturali modificaţi. Materialele plastice au atins un stadiu avansat din punct de vedere al utilizării şi au început să ocupe un loc din ce în ce mai important, acoperind domenii de aplicaţie tot mai numeroase, datorită unei combinaţii între cost scăzut, versatilitate, durabilitate şi greutate scăzută. 

Există o mare varietate de tipuri de plastic, dintre care polipropilena a fost cea mai utilizată în Europa, în anul 2015. Un Raport din 2016 al Fundaţiei Ellen MacArthur, organizaţie care promovează economia circulară, arată că 90% din materialul plastic provine din combustibili fosili virgini (reprezentând 6% din consumul mondial de ulei) şi previzionează că sectorul materialelor plastice va atinge un consum total de ulei de 20% până în 2050
.

În 2014, producția mondială de materiale plastice a ajuns la 311 milioane de tone, în creștere cu 4% faţă de 2013. Producția în UE este estimată la 59 de milioane de tone, ușor mai ridicată decât în anul precedent (58 milioane), şi se preconizează dublarea acesteia până în anul 2050. 

La nivel mondial, China ocupă primul loc, iar Europa o urmează pe locul al doilea, cu o cincime din producția globală de materiale plastice. Două treimi din cererea de materiale plastice în Europa este concentrată în cinci țări: Germania, Italia, Franța, Marea Britanie și Spania.

Cererea de material plastic, la nivelul UE, a fost de 49 miloane de tone în 2015, 40% din această canitate fiind utilizată pentru ambalaje. 

În 2014, în Europa, 1.45 de milioane de persoane lucrau în lanțul de prelucrare a maselor plastice, în 62 de mii de întreprinderi, cea mai mare parte de dimensiuni mici și mijlocii. Cifra de afaceri a acestei industrii se ridică la 350 mld. Euro
.

Conform unui studiu
 efectuat la nivelul statelor UE, Norvegiei şi Elveţiei, în anul 2014 au fost colectate 25.8 milioane tone de deşeuri de plastic post-consum, dintre care 39.5% au fost incinerate cu refolosirea energiei, 30.8% au juns la gropile de deşeuri, iar 29.7% reciclate, prin variate metode. O mare parte a deşeurilor de materiale plastice a fost exportată. 

La începutul anului 2017 Comisia Europeană a publicat raportul care conţine realizările şi priorităţile în ceea ce priveşte economia circulară
. Materialele plastice constituie un domeniu prioritar de acţiune, ca atare Comisia a propus o Strategie privind materialele plastice, care va urmări îmbunătățirea aspectelor economice și de calitate ale reciclării și reutilizării materialelor plastice, procentele şi modalităţile în care acestea sunt reciclate și utilizate, examinând întregul lanț de valori. Strategia va lua în considerare unele evoluții recente în tratarea deșeurilor din plastic, cum ar fi regenerarea și inovațiile din proiectare, astfel încât, în viitor, o mai mare parte a acestora să poată fi evitate sau să fie valorificate ca sursă de energie, reducând astfel impactul global al emisiilor de gaze cu efect de seră.

 La 26 ianuarie 2017 a fost publicată o foaie de parcurs pentru pregătirea Strategiei pentru materialele plastice
.

II.3. PUNGILE DIN PLASTIC SUBŢIRE
Directiva (UE) 2015/720 a Parlamentului European și a Consiliului din 29 aprilie 2015 de modificare a Directivei 94/62/CE

 are ca obiectiv reducerea consumului de pungi de transport din plastic subțiri, astfel încât deșeurile provenite de la aceste pungi de plastic să scadă și să nu ajungă în mediul ambiant, în cazul în care acestea se descompun în bucăți de dimensiuni tot mai mici și în cele din urmă rămân pentru o lungă perioadă foarte mare de timp sub formă de microfibre de plastic, provocând pagube considerabile florei și faunei, în special în mediul acvatic.
Pentru a clarifica, Directiva defineşte: plasticul, pungile de transport din plastic, pungile de transport din plastic subţire, pungile de transport din plastic foarte subţire, pungile de transport din plastic oxodegradabil (art. 1). 
În studiul său de evaluare a impactului
, Comisia a conchis că opțiunea care combină un obiectiv de prevenție la nivel UE cu recomandarea explicită de a utiliza o metodă de stabilire a prețului și posibilitatea pentru statele membre de a aplica restricții la piață prin derogare de la prevederile articolului 18 al Directivei (94/62/EC, are cel mai mare potențial de a obține rezultate în ceea ce privește protecția mediului, cu efecte economice pozitive, limitând efectele negative asupra ocupării forței de muncă, garantând acceptarea de către publicul larg și contribuind la o mai bună sensibilizare cu privire la consumul durabil.
Ca urmare, în esență, textul impune statelor membre să aleagă între două obligații: fie să adopte măsuri care să asigure că nivelul anual de consum nu depășește în medie 90 de pungi de transport din plastic subțire pe persoană până la sfârșitul lui 2019, respectiv 40 de pungi pe persoană până în 2025; fie să se asigure că până la sfârșitul lui 2018 acestea nu mai sunt oferite gratuit la punctele de vânzare de bunuri și produse, cu excepția aplicării de instrumente echivalente ca eficiență.

Comisia trebuie să prevadă măsuri specifice privind etichetarea pungilor de transport din plastic biodegradabile și compostabile, ca mijloc pentru evitarea practicilor înșelătoare de etichetare falsă a pungilor din plastic, mai ales în cazul așa-numitelor pungi de plastic „oxo-biodegradabile”
. 

Adoptarea de prevederi clare pentru etichetarea pungilor ca biodegradabile și compostabile nu numai că ar clarifica situația și ar pune capăt diverselor practici înșelătoare, dar ar putea contribui și la ușurarea colectării separate a deșeurilor biodegradabile, utilizând pungi de plastic cu adevărat biodegradabile și compostabile.

Pentru a putea reduce consumul excesiv de pungi de transport din plastic, s-a impus distincția între pungile de transport din plastic foarte subțiri, a căror grosime nu depășește 15 microni și care sunt utilizate din motive de igienă sau ca ambalaj primar pentru alimentele în vrac, când acest lucru ajută la evitarea risipei alimentare. Întrucât statele membre sunt autorizate să introducă excepții pentru pungile de plastic foarte subțiri în ceea ce privește obiectivele de reducere a consumului sau de stabilire a prețului, consumul de astfel de pungi ar putea rămâne la același nivel sau chiar crește.

Din 27 mai 2018, statele membre trebuie să raporteze anual consumul de pungi de plastic subţiri. Până la 27 noiembrie 2021, Comisia trebuie să prezinte Parlamentului European și Consiliului un raport în care se evaluează eficacitatea la nivelul Uniunii a măsurilor în ceea ce privește combaterea generării de deșeuri, modificarea comportamentului consumatorilor și promovarea prevenirii generării de deșeuri. În cazul în care evaluarea arată că măsurile adoptate nu sunt eficace, Comisia va analiza alte modalități posibile de realizare a unei reduceri a consumului de pungi de transport din plastic subțire, inclusiv prin stabilirea unor obiective realiste și realizabile la nivelul Uniunii, și va prezenta, după caz, o propunere legislativă.

Comisia trebuie să verifice în mod prioritar dacă statele membre și-au îndeplinit obligația de a transpune această directivă. 
II.4.PUNCTE DE VEDERE ALE INSTITUŢIILOR EUROPENE ŞI PARTENERILOR ECONOMICI 
În Parlamentul European au fost exprimate o serie de puncte de vedere divergente
.

În primul rând, s-au evidenţiat avantajele interzicerii sau reducerii pungilor de plastic subţiri. Apoi, s-a vorbit despre posibilitate ca prevederile Directivei să conducă la  sporirea utlizării ambalării în vid, deci deplasarea problemei, fără a diminua consumul de plastic subţire, pe de altă parte despre posibilitatea înlocuirii pungilor de plastic subţiri cu pungile de hârtie, mult mai costisitoare şi deloc mai prietenoase cu mediul. Concluzia a fost că trebuie pus mult mai mare accent pe modelul de consum în ansamblu, nu pe legiferarea consecinţelor acestuia. De asemenea, s-a insistat asupra necesităţii stabilirii unor standarde de biodegradabilitate (cu atenție specială asupra falselor etichetări “oxo-biodegradabil”). 

Comitetul Economic şi Social a recomandat ca fiecare stat să-și realizeze propria analiză cu privire la cele mai adecvate modalități de respectare a directivei și ulterior să aleagă opțiunea care corespunde cel mai bine nevoilor sale și pe care o consideră realistă sub aspectul obligațiilor care îi incumbă în contextul atingerii unui obiectiv general la nivelul UE.

Comitetul Regiunilor şi-a exprimat dezacordul faţă de acceptarea variantei utilizării a 90 de pungi de plastic/persoană/an, socotind necesară interzicerea totală a pungilor de plastic până în anul 2020.

Reprezentanţii diferitelor sectoare economice la nivel european au avut reacţii diferite referitoare la interzicerea pungilor de plastic subţiri
.

Eurocommerce, reprezentantul sectorului comercial european, a insistat asupra educaţiei şi schemelor de reciclare, şi a cerut o analiză de impact asupra substitutelor (pungi de hârtie, care ar necesita un mai mare consum de energie decât pungile de plastic). 

Expra, reprezentant al sectorului de reciclare a ambalajelor, a insistat asupra necesităţii implementării unor campanii pentru educare în ceea ce priveşte obiceiurile de consum, avertizând asupra posibilului impact negativ asupra pieţei interne pe care l-ar avea măsurile de reducere a consumlui de pungi de plastic. 

PlasticsEUrope, reprezentant al industriei de materiale plastice din Europa, de acord cu principiul potrivit căruia taxarea pungilor de plastic ar putea reduce cantitate de deşeuri la nivelul UE, s-a poziţionat ferm contra interdicţiilor la nivel naţional şi ţintelor impuse la nivel european şi a solicitat tratament egal pentru oricare pungă de transport, indiferent de materialul din care este făcută. 

PlasticsEurope se opune prevederii ca statele membre să poată restricţiona ambalajele de plastic legale pe piaţa altui stat membru, consideră că aceasta contravine art. 18 din Directiva cu privire la ambalaje
, subliniind că libera circulaţie a bunurile este un principiu fundamental al UE; acceptarea oricărei derogări de la acest principiu crează un precedent periculos, poate conduce la o stare de incertitudine juridică pentru toate ambalajele şi mărfurile ambalate şi, în consecinţă, poate afecta grav  investiţiile. 

De asemenea, introducerea unei asemenea prevederi ar putea fi urmată de restricţii unilaterale privind anumite tipuri de ambalaje, care ar fi în detrimentul comerţului transfrontalier. În plus, includerea în directivă a derogării de la principiul liberei circulaţii a mărfurilor pune problema proporţionalităţii. Principiul proporţionalităţii impune ca înainte de impunerea unei măsuri de interdicţie radicală, să fie examinate cu atenţie toate alternativele. În analiza de impact, Comisia confirmă faptul că statele membre au înregistrat succese în ceea ce priveşte reducerea utilizării pungilor de plastic de transport, prin măsuri mult mai puţin drastice decât interzicerea (taxarea în Irlanda, o combinaţie de taxă şi acord voluntar în Belgia, acordul voluntar în Luxemburg). Prin urmare, aplicarea măsurii de interzicere totală este mai mult decât necesarul pentru atingerea obiectivelor Comisiei, în condiţiile în care studiul de impact relevă faptul că atât vânzătorii cu amănuntul, cât şi consumatorii ar putea percepe măsurile ca excesive, mai ales în lumina experienţelor pozitive întregistrate de statele membre
.
III. LEGISLAŢIA STATELOR MEMBRE

III.1.AUSTRIA

În luna mai a anului 2016 companiile comerciale, ONG-urile şi Ministerul Mediului au semnat un acord voluntar în vederea reducerii consumului de pungi din plastic, indiferent de materialul din care sunt fabricate. Pungile din plastic de unică folosinţă (cu excepţia celor din plastic foarte subţire destinate ambalării produselor vândute vrac, precum carnea, peştele, legumele, fructele etc.) vor fi achitate de către clienţi. Acordul mai conţine şi prevederi privind organizarea unor campanii de conştientizare.

În curând va fi emisă o Ordonanţă în cadrul căreia va fi stabilit preţul minim pentru pungile din plastic la 0,50 Euro, pentru cele din plastic subţire la 0,30 Euro, iar pentru cele fabricate din plastic foarte subţire la 0,05 Euro (mai puţin pentru cele destinate ambalării produselor perisabile, care vor continua sa fie distribuite gratuit clienţilor).

Producătorilor şi importatorilor de pungi din plastic le revine obligaţia raportării cantităţii de pungi distribuită pe piaţa. 

În Austria, utilizarea tacâmurilor de unică folosinţă nu este interzisă prin lege. Totuşi, producătorii şi importatorii de tacâmuri de unică folosinţă sunt obligaţi să participe la sistemul de colectare şi recuperare a ambalajelor. 

III.2.ESTONIA

La 17 aprilie 2017, au intrat în vigoare modificările la Legea privind ambalajele, în legătură cu limitarea folosirii pungilor din plastic. Pe scurt, aceste măsuri se referă la oferirea altor tipuri de ambalaje de către comercianţi (hârtie, textile, plase de plastic reutilizabile); de la 1 ianuarie 2019, pungile din plastic uşoare (sub 50 microni) şi foarte uşoare (sub 15 microni) nu vor mai fi oferite clienţilor în mod gratuit - cu excepţia pungilor din plastic foarte uşoare destinate igienei sau pentru ambalarea primară a alimentelor vrac atunci când acest lucru contribuie la prevenirea risipei (preţul este lăsat la discreția comercianţilor) - și va trebui evitată vânzarea/furnizarea gratuită de pungi de transport din plastic de tip oxo-degradabil.

În subsecţiunea 5(2) din Legea privind ambalajele se prevede: La unitatea de vânzare 1) pungile din plastic uşoare şi foarte uşoare nu vor mai fi oferite clienţilor în mod gratuit, cu excepţia celor foarte uşoare destinate igienei sau evitării risipei; 2) în afară de excepţia de mai sus, clienţilor le vor fi oferite alte posibilităţi de ambalare şi transport de produse; 3) trebuie evitate vânzarea precum şi oferirea gratuită de pungi din plastic oxo-degradabile. 
Ministerul Mediului va analiza eficienţa măsurilor prevăzute mai sus până la data de 31 martie 2018, pentru a se realiza un consum de pungi de plastic mai mic de 90 de bucăţi/ persoană până la data de 31 decembrie 2019 şi mai mic de 40 de bucăţi/ persoană până la 31 decembrie 2025; în cazul în care va fi necesar, Ministerul va face propuneri de îmbunătăţire a legislaţiei în acest domeniu.

În practică, comercianţii au retras, în mod independent, rolele de pungi din plastic foarte ușoare chiar înainte de intrarea în vigoare a amendamentelor de mai sus. Date non-oficiale din magazine au arătat că utilizarea pungilor de plastic foarte ușoare a scăzut cu aproximativ 20%.

De asemenea, Legea privind ambalajele a fost modificată prin adăugarea obligației de a se raporta Registrului privind ambalajele date cu privire la vânzările și la ofertele gratuite de pungi din plastic ușoare, în următoarea formulă:

§ 242 - Orice punct de vânzare cu o suprafaţă mai mare de 100 mp trebuie să păstreze înregistrările privind pungile de transport ușoare și foarte ușoare din plastic vândute şi/sau furnizate gratuit consumatorilor și să transmită datele la Registrul privind ambalajele.

În Estonia nu există interdicţii în privinţa veselei de unică folosinţă şi nici resticţii impuse prelucrătorilor de mase plastice.
III.3.FINLANDA

În vederea implementării Directivei (UE) 2015/720 a Parlamentului European și a Consiliului din 29 aprilie 2015 de modificare a Directivei 94/62/CE în ceea ce privește reducerea consumului de pungi de transport din plastic subțire, între Ministerul Mediului şi Federaţia Finlandeză de Comerţ s-a încheiat un acord voluntar, denumit “Green Deal”
, pentru promovarea reducerii consumului de pungilor din plastic. Părţile semnatare şi-au exprimat acordul asupra unui obiectiv comun, a măsurilor pentru îndeplinirea acestuia şi monitorizării. Acordul are rolul de instrument de coordonare a măsurilor luate în acest sector de activitate, înlocuind practic un act normativ. 

Acordul de mediu stipulează ca până la finele anul 2025 consumul anual de pungi de plastic subţire să nu depăşească 40 de pungi pe persoană. Măsurile privesc toate magazinele care utilizează în activitatea lor pungi din plastic, cu excepţia pungilor din plastic subţire folosite pentru alimentele perisabile precum fructele şi legumele şi pentru asigurarea unei bune igiene a alimentelor.

În cadrul acordului, Federaţia Finlandeză de Comerţ se angajează ca până în anul 2025, să ofere asistenţă companiile producătoare de pungi din plastic în vederea aderării la acord, desfăşurării campaniilor de informare, monitorizării obiectivelor precum şi transmiterii datelor de monitorizare către Ministerul Mediului. 

La rândul său, Ministerul Mediului are rolul de a evalua impactul măsurilor de reducerea a consumului de pungi din plastic la 3 ani de la semnarea acordului de mediu. În cazul în care măsurile luate nu se dovedesc eficiente, Ministerul îşi rezervă dreptul de a aplica noi măsuri de reducere a consumului de pungi din plastic. 

Companiile din sectoarele economice implicate pot decide asupra măsurilor şi modalităţii de implementare a acestora, însă trebuie să aibă în vedere îndeplinirea următoarelor cerinţe:

1) acordarea de consultanţă şi informaţii cu privire la reducerea consumului de pungi din plastic subţire;

2) aplicarea unei taxe pentru cei care doresc să cumpere pungi din plastic subţire în magazine;

3) eliminarea pungilor din plastic subţire de la punctele de vânzare de bunuri sau produse unde sunt furnizate cu titlu gratuit clienţilor. 

Angajamentele companiilor din sectoarele economice vizate sunt ataşate acordului “Green Deal” şi angajamentului Societăţii pentru dezvoltare durabilă, în cadrul căruia autorităţile publice împreună cu alţi actori se angajează cu privire la promovarea dezvoltării durabile. Spre exemplu, în anul 2016
, compania K-Group a ales să se alăture acordului de mediu, cu următorul set de obiective:

1) la începutul anului 2017, în cadrul tuturor activităţilor grupului comercial se va aplica o taxă pentru comercializarea pungilor din plastic;

2) până la sfârşitul anului 2017, pungile din plastic subţire nu vor mai fi distribuite gratuit clienţilor în magazine; pungilor vor fi înmânate clienţilor în cazuri speciale, când achiziţionează alimente perisabile;
3) în magazine vor fi utilizate campanii de comunicare cu scopul sporirii gradului de conştientizare a publicului cu privire la impactul pungilor din plastic asupra mediului, reducerii consumului şi utilizării soluţiilor alternative, precum pungile reutilizabile, pungile de hârtie şi bumbac, precum şi reciclarea de mase plastice.

În Finlanda nu există măsuri cu privire la interzicerea tacâmurilor de unică folosinţă şi nici nu au fost aplicate niciun fel de limitări sau restricţii producătorilor de mase plastice.

III.4.FRANȚA

Directiva UE 2015/720 a Parlamentului European şi Consiliului din 29 aprilie 2015, care modifică Directiva 94/62/CE privind reducerea consumului de pungi din plastic uşoare, a fost transpusă în dreptul intern prin următoarele texte:

- Art.74 din Legea no.2015-992 din 17 august 2015 referitoare la tranziţia energetică pentru creşterea verde, care modifică Codul mediului;

- Decretul no.2016-379 din 30 martie 2016 referitor la modalităţile de aplicare a limitărilor pungilor din plastic de unică folosinţă.

Prevederile aplicabile pungilor şi ambalajelor din plastic sunt cuprinse în art.L541-10-5 din Codul mediului.

Codul mediului precizează că cel mai târziu până la data de 1 ianuarie 2020 va înceta furnizarea de ceşti, pahare şi farfurii de unică folosinţă din plastic pentru bucătărie, cu excepţia celor compostabile în mediu domestic şi compuse în întregime sau parţial din materiale biodegradabile (art.L541-10-5). Acelaşi articol interzice vânzarea altor produse din material plastic, altele decât pungi, începând din ianuarie 2020: „beţişoare de bumbac a căror tijă este din material plastic“, „produse cosmetice de curăţare sau exfoliere care conţin particule solide din plastic, cu excepţia particulelor de origine naturală care nu sunt susceptibile a rezista în mediu, de a se propaga chimic sau biologic sau de a afecta lanţurile trofice".

Pungile din plastic pentru cumpărături, de unică folosinţă, cu o grosime mai mică de 50 microni, gratuite sau plătite, au fost interzise total din iulie 2016 (inclusiv pungile biodegradabile).

Începând cu 1 ianuarie 2017, interdicţia a fost extinsă la:

- pungile din plastic de unică folosinţă (cu grosime mai mică de 50 microni) non-compostabile, destinate ambalării mărfurilor la punctul de vânzare, altele decât pungile de transport, în special pungile distribuite în raion;

  
- ambalajele din plastic non-biodegradabile şi non-compostabile, pentru distribuţia de presă şi de publicitate (ambalaj blister).

Decretul nr. 2016-379 din 30 martie 2016 referitor la modalităţile de aplicare a limitărilor pungilor din plastic de unică folosinţă, la art. R. 543-72-1 defineşte noţiunile de “plastic” (un polimer căruia îi pot fi adăugaţi aditivi sau alte substanţe şi care constituie componenta principală a pungilor), “pungi de plastic” (pungi, cu sau fără mânere, din plastic, care sunt oferite consumatorilor în locurile de vânzare ale mărfurilor şi produselor), „pungi de plastic de unică folosinţă” (pungi de plastic subţiri, cu o grosime mai mică de 50 de microni), „pungi pentru cumpărături” (pungi puse la dispoziţie în magazine, pentru a împacheta produsele înainte de a ajunge cu ele la casă), „pungi compostabile la domiciliu” (pungi care răspund cerinţelor normelor franceze referitoare la produsele din plastic care pot fi compostate la domiciliu, ca şi pungile subţiri fabricate sau comercializate într-un stat al UE sau Turcia, sau într-un stat din Spaţiul Economic European şi care prezintă garanţii similare). 

De la 1 ianuarie 2017, pungile pentru cumpărături trebuie să îndeplinească o serie de condiţii, respectiv să fie compostabile la domiciliu şi să fie constituite din materiale biodegradabile. Legislaţia impune creşterea graduală a procentului de material biodegradabil din compoziţia pungilor de plastic pentru cumpărături astfel: 30% din ianuarie 2017, 40% din ianuarie 2018, 50% din ianuarie 2020 şi 60% din ianuarie 2025
.
Sunt prevăzute sancţiuni administrative şi/sau penale pentru nerespectarea prevederilor Codului Mediului  în art. 173-1, respectiv doi ani închisoare şi 100.000 euro amendă
.

III.5.GERMANIA

În conformitate cu obiectivul Directivei 2015/720 a Parlamentului European şi Consiliului din 29 aprilie 2015, între Ministerul Federal al Mediului, Protecţiei Naturii, Construcţiilor şi Securităţii Nucleare şi Asociaţia Comerţului din Germania (HDE) a fost încheiat un acord
 în vederea reducerii consumului de pungi din plastic pentru transport. Scopul acestui acord este de a reduce consumul de pungi uşoare din plastic pentru  transport pe cap de locuitor, până la sfârşitul anului 2019 la un maximum de 90 de bucăţi şi până la sfârşitul anului 2025 la cel mult 40 de bucăţi.

De la data de 1 iulie 2016 societăţile comerciale sunt obligate să perceapă o taxă rezonabilă pentru aceste pungi de plastic, cu scopul ca, în cel mult 2 ani de la intrarea în vigoare a acordului, cel puţin 80% dintre societăţile comerciale participante şi societăţile membre ale asociaţiilor comerciale să introducă o taxă rezonabilă pentru pungile din plastic. 

Vesela de unică folosinţă intră sub incidenţa prevederilor Regulamentului privind prevenirea şi reciclarea deşeurilor de ambalaje (Verpackungsverordnung – VerpackV)
, la definiţia ambalajelor de vânzare, conform par.3 (1) pct.2: (...) ambalajul care este furnizat per bucată şi care este folosit de către utilizatorul final. Ambalaje de vânzare sunt, de asemenea, conform prezentului Regulament, pachetele de vânzare, ambalajele restaurantelor şi ale altor furnizori de servicii, care permit transferul de bunuri către consumatorul final sau suportul acestora (ambalaje de servire) şi vesela de unică folosinţă.

Conform par.6 din Regulament, producătorii şi distribuitorii de ambalaje de vânzare (inclusiv vesela de unică folosinţă) care intră pentru prima dată pe piaţă, pentru a asigura reciclarea acestor ambalaje, trebuie să facă parte dintr-unul ori mai multe sisteme de colectare şi eliminare corespunzătoare. Nu există niciun fel de interdicţie în privinţa tacâmurilor de unică folosinţă.

Potrivit par.23 din Legea privind reciclarea (Kreislaufwirtschaftsgesetz - KrWG)
, fiecare producător este obligat, la fabricarea produsului, să respecte cerinţele economiei de reciclare. Acest lucru înseamnă că produsele trebuie să fie concepute astfel încât la fabricarea și utilizarea lor să rezulte cât mai puține deşeuri, iar aceste deşeuri să poată fi reciclate ecologic și eliminate corespunzător. Responsabilitatea pentru produs este destinată să servească nu numai la protejarea resurselor, dar şi să pună în aplicare principiul „poluatorul plăteşte”.

III.6.GRECIA


Ministerul Mediului şi Energiei urmează să transpună prevederile Directivei (UE) 2015/720 a Parlamentului European şi a Consiliului din 29 aprilie 2015 de modificare a Directivei 94/62/CE în ceea ce priveşte reducerea consumului de pungi de transport din plastic subţire. Pungile din plastic nu vor mai fi puse la dispoziţia cumpărătorilor din magazinele alimentare în mod gratuit începând cu primul semestru  a anului 2018, urmând a fi aplicată o taxă de 0,04 Euro pe pungă de la 01.01.2018 până în 31.06.2018, care va creşte ulterior la 0,08 Euro pe pungă din 01.07.2018. 


În Grecia, tacâmurile din plastic nu sunt interzise prin lege, însă, conform unei Decizii Ministeriale Comune (O.J.408B’/2009) acestora li se aplică un regim special de  taxare în vederea reducerii utilizării de către consumatori.

III.7.IRLANDA 
Taxa pe pungile de plastic a fost introdusă în Irlanda ca măsură de reducere a deşeurilor încă din anul 2002, precedând semnificativ Directiva (EU) 2015/720. Prevederile primare relevante se află în Secţiunea 9 din Legea privind gestionarea deşeurilor (2001)
, cu modificările şi completările ulterioare.

Taxa s-a dovedit foarte eficientă în reducerea deşeurilor din plastic. Statisticile naționale anuale
 privind deşeurile din Irlanda, care includ monitorizarea pungilor de plastic, indică faptul că deşeurile de pungi din plastic au scăzut de la 5%, la valoarea de 0,3 % imediat după introducerea taxei. Aceasta a rămas în jurul acestui nivel, cu excepția perioadei 2006 - 2007, când procentul de deşeuri din plastic a crescut la 0,52%.
Înainte de introducerea taxei în 2002 (Regulament publicat în decembrie 2001 şi intrat în vigoare trei luni mai târziu), guvernul irlandez a comandat, în 1999, un studiu privind pungile de plastic de unică folosinţă. Obiectivul studiului a fost de a examina utilizarea pungilor din plastic oferite clienților de către comercianții cu amănuntul, precum și efectele acestora asupra mediului. Raportul a estimat, din datele obținute de la producătorii interni și importatori, un consum anual aproximativ de 14.000 de tone. Folosind un standard industrial de 90.000 de pungi de cumpărături pe tonă, numărul total estimat de pungi din plastic consumate anual în Irlanda a fost un 1,26 miliarde (adică 14.000 tone x 90.000 saci / tonă). Aceasta a fost o valoare estimată echivalentă cu circa 328 de pungi pe cap de locuitor pe an.

De menţionat sunt şi excepţiile de la taxă, după cum se prevede în art.5 din lege:

“5. Următoarele categorii de pungi de plastic sunt exceptate de la prevederile prezentei legi:

a) pungile de plastic destinate să conţină doar: i) peşte proaspăt şi produse din peşte proaspăt, ii) pui proaspăt şi produse din pui proaspăt, astfel încât pungile de plastic să nu fie mai mari de 225 mm lăţime, 345 mm adâncime şi 450 mm lungime;

b) pungile de plastic destinate să conţină doar produsele prevăzute la a) dacă aceste produse sunt ambalate (inclusiv într-o sacoşă), cu condiţia ca dimensiunile acestor pungi de plastic să nu le depăşească pe cele prevăzute la par.a);

c) pungi de plastic destinate să conţină doar: i) fructe, nuci sau legume; ii) confecţii; iii) produse lactate; iv) mâncare pregătită, rece sau fierbinte; v) produse congelate, dacă nu sunt ambalate alfel şi dacă pungile de plastic nu depăşesc dimensiunile prevăzute la par.a);

d) pungi de plastic destinate a conţine bunuri sau produse vândute: i) la bordul unei nave sau aeronave, contra cost; ii) în porturi şi aeroporturi, unde pasagerii au acces doar pe baza unui tichet sau card valabile, pentru transportarea la navă sau aeronavă a produselor prevăzute la pct.i);

e) pungile de plastic refolosibile, care sunt oferite clienţilor pentru o sumă de cel puţin 70 cenţi per bucată.”

Statisticile colectate se referă numai la pungile care fac obiectul taxei. De la introducerea taxei, consumul se estimează pe baza rentabilității vânzării pungilor de plastic. Aceasta nu este o măsură precisă, dar reprezintă un bun indicator de eficienţă a taxei. Numărul total de pungi furnizate de comercianții cu amănuntul, care fac obiectul taxei, poate fi obținut de la Revenue Commissioners (autoritatea naţională de taxare) și se raportează la numărul populației, pentru a obține o estimare a numărului de pungi per persoană.

În urma acestor estimări, consumul de pungi de plastic per capita a fost de 21 în anul următor introducerii taxei. O analiză a încasărilor din perioada 2006-2007 a arătat că numărul de pungi pe cap de locuitor a început să crească ușor până la 33 de pungi pe cap de locuitor în prima jumătate a anului 2007. Pentru a se asigura că impactul  taxei asupra mediului rămâne pozitiv, taxa a fost mărită la 22 de cenți începând cu 1 iulie 2007, iar încasările au indicat că utilizarea a început să scadă din nou până la un număr estimat de 18 pungi pe cap de locuitor în 2010. Acest număr a scăzut în anii care au urmat, iar pentru 2016 este estimat la 11,5 per capita.

Colectarea taxei este efectuată de autoritatea fiscală irlandeză (Revenue Commissioners) în cadrul unui acord la nivel de serviciu cu acest departament. Autoritatea fiscală irlandeză are responsabilitatea colectării taxei și aceea de a se asigura că operatorii economici sunt conștienţi de obligația lor de a face returnări. Taxele sunt supuse, de asemenea, unor audituri și evaluări de riscuri pentru a investiga cazurile în care ar putea exista o răspundere nedeclarată.
 

Veniturile obținute din colectarea taxei se depun într-un Fond de Mediu dedicat (împreună cu veniturile din colectarea taxei pentru depozitele de deșeuri), iar acest fond este ipotecat pentru a fi utilizat în proiecte de mediu, inclusiv pentru finanțarea Programului național de prevenire a deșeurilor, de dezvoltare a instalațiilor de reciclare și de sprijinire a ONG-urilor de mediu .

În Irlanda nu există interdicţii în privinţa veselei de unică folosinţă şi nici resticţii impuse prelucrătorilor de mase plastice.

III.8. ITALIA

Italia a adoptat recent un cadru normativ cu privire la implementarea Directivei europene 2015/720. La 1 august 2017 articolul 9 bis al Decretului lege nr.91/2017 a fost transformat în lege, urmând a fi publicată. Reglementările pun un accent deosebit pe reducerea nivelului de consum de pungi din plastic, precum şi pe prevenirea şi reducerea impactului ambalajelor şi deşeurilor de ambalaje asupra mediului, asigurându-se astfel un nivel ridicat de protecţie a mediului.

Legislaţia introduce noi definiţii în ceea ce priveşte ambalajele din plastic, fără de care cadrul normativ european nu putea fi aplicat, precum şi definiţii ale pungilor uşoare şi foarte uşoare din plastic, biodegradabile şi compostabile. 

În comparaţie cu Directiva europeană 2015/720, conform căreia statele membre iau măsuri pentru a asigura o reducere durabilă a consumului de pungi din plastic subţire pe teritoriul lor (vezi conţinutul Art.1, punctul 2 din Directiva 2015/720), legea italiană prevede o reducere generală a consumului de pungi de transport din plastic, fără a lua în considerare exclusiv pungile uşoare. 

Legea introduce noi definiţii ale ambalajelor din plastic, care se aseamănă cu cele enumerate în cadrul art.3 punctele 1a, 1b, 1c si 1e din Directiva 94/62/CE şi introduse prin articolul 1, punctul 1 din Directiva 2015/720, după cum urmează:

- plastic înseamnă un polimer la care este posibil să fi fost adăugați aditivi sau alte substanțe și care este capabil să funcționeze drept principal component structural al pungilor de transport;

- pungi de transport din plastic subțire înseamnă pungi de transport din plastic cu grosimea peretelui mai mică de 50 de microni, iar pungile de transport din plastic foarte subțire au o grosimea a peretelui mai mică de 15 microni;

- pungi de transport din plastic oxodegradabile înseamnă pungi de transport fabricate din materiale plastice care includ aditivi care catalizează fragmentarea materialelor plastice în microfragmente;

- toate pungile de transport din plastic sunt certificate de organisme acreditate si corespund standardului European EN 13432/2002 privind biodegradabilitatea si compostabilitatea, indiferent de tipul de plastic din care sunt manufacturate sau de grosimea peretelui.

În ceea ce priveşte informarea consumatorilor, au fost introduse noi dispoziţii care permit operatorilor economici, conform conceptului „poluatorul plăteşte” şi principiilor de responsabilitate comună, să ofere utilizatorilor de ambalaje şi consumatorilor informaţii complete cu privire la procesele de reutilizare, recuperare şi reciclare, despre semnificaţia etichetelor de pe ambalaje, precum şi despre programele de ambalare şi gestionare a deşeurilor. 

Conform noilor norme, trebuie furnizate informaţii obligatorii către clienţi privind:

1) impactul pungilor de transport din plastic asupra mediului şi măsurile  necesare pentru a reduce utilizarea acestora;

2) durabilitatea utilizării pungilor biodegradabile şi compostabile;

3) impactul pungilor de transport oxodegradabile, definite conform normelor Comisiei Europene.

Producătorii de pungi din plastic trebuie să pună în aplicare prevederile art.8a al Directivei 2015/720 privind măsurile specifice pentru pungile de transport din plastic biodegradabile şi compostabile şi să se asigure că pungile de transport sunt etichetate ca atare. 

În Italia, responsabilitatea raportării cu privire la consumul anual de pungi din plastic revine Consorţiului Naţional al Ambalajelor (CONAI), o companie italiană public-privată, non-profit, cu personalitate juridică, care cuprinde, în mod egal, atât producători cât şi consumatori. Consorţiul trebuie să comunice datele telematic către Registrul de Deşeuri.
Începând cu 27 mai 2018, toate informaţiile cu privire la consumul de pungi din plastic subţire vor fi comunicate Comisiei Europene în cadrul Raportului naţional privind ambalajele şi deşeurile de ambalaje. 

De asemenea, CONAI este responsabil, în acord cu instituţiile publice, de organizarea campaniilor de informare, şi în mod special, de campaniile de sensibilizare a consumatorilor cu privire la impactul pungilor de transport din plastic asupra mediului. 

În Italia, nu există reglementări cu privire la utilizarea tacâmurilor din plastic, ci doar prevederi care interzic contactul dintre produsele alimentare şi plasticul reciclat.

Recent a fost modificat Codul Mediului, introducându-se măsuri de limitare a comercializării pungilor de transport din plastic. Anumite materiale din plastic au fost interzise în mod explicit. În orice caz, niciun fel de pungă din plastic nu poate fi comercializată în mod gratuit; preţul pungii trebuie să apară pe factura sau chitanţa aferentă achiziţionării produselor.


Conform ultimelor reglementări în materie, numai pungile din plastic biodegradabil şi compostabil cu o cantitate minimă de materii prime regenerabile pot fi comercializate. Vor fi aplicate restricţii graduale o dată cu creşterea progresivă a materie prime regenerabile utilizate în cadrul procesului de manufacturare a pungilor din plastic. Cantitatea de materie primă regenerabilă este verificată de organisme specifice certificate. 


Legislaţia italiană prevede aplicarea de sancţiuni administrative pentru nerespectarea legii, pornind de la 2500 euro şi ajungând până la 25000 euro, suma putând fi majorată de până la patru ori.


În anul 2015, Senatul a lansat o dezbatere publică cu privire la economia circulară, a cărei rezoluţie poate fi consultată la:
https://www.senato.it/application/xmanager/projects/leg17/attachments/dossier/file_internets/000/001/731/risoluzione_approvata_lingua_inglese.pdf
III.9.LUXEMBURG

Directiva europeană 2015/720 a fost transpusă în dreptul intern prin Legea din 21 martie 2017 privind ambalajele şi deşeurile provenite din ambalaje. 

La art.3 sunt prevăzute definiţii, după cum urmează: pungi de plastic înseamnă pungi cu sau fără mânere, făcute din plastic, care sunt oferite clienţilor la punctele de vânzare bunuri şi produse; pungi de plastic uşoare înseamnă pungi de plastic cu o grosime mai mică de 50 microni; pungi de plastic foarte uşoare înseamnă pungi de plastic cu o grosime mai mică de 15 microni, necesare păstrării igienei sau ca ambalaje primare pentru produsele alimentare oferite, vrac atunci când acest lucru contribuie la reducerea deşeurilor alimentare. 

Art.5 al legii se referă la reducerea consumului de pungi din plastic. Astfel, pentru reducerea pe termen lung a consumului de pungi din plastic în Luxemburg, 
(1) nivelul de consum anual nu trebuie să depăşească 90 de pungi per capita, până la 31 decembrie 2019, şi 40 de pungi per capita până la 31 decembrie 2025. Sunt excluse pungile de plastic foarte uşoare, în sensul art.3;

(2) De la 31 decembrie 2018, la punctele de vânzare bunuri şi produse, pungile de plastic nu vor mai fi gratuite. Sunt excluse pungile de plastic foarte uşoare, în sensul art.3.

Art.14 – Informaţii pentru utilizatorii de ambalaje:
(1) Organizaţiile ambalatorilor sau organismele autorizate au obligaţia să informeze utilizatorii de ambalaje, inclusiv pe clienţi, despre:

1. posibilităţile de prevenire a deşeurilor provenite din ambalaje;

2. sistemele de returnare, colectare şi reciclare a ambalajelor şi a deşeurilor provenite din ambalaje;

3. efectele adverse asupra mediului a consumului excesiv de pungi din plastic; 

4. elementele corespunzătoare ale planurilor de gestionare a ambalajelor şi a deşeurilor de ambalaje care fac parte din planul naţional de gestionare a deşeurilor sau care fac obiectul unui plan specific pentru aplicarea legii din 21 martie 2012.

(2) Persoanele care oferă produse ambalate pentru vânzare trebuie să se asigure că toţi consumatorii sunt informaţi corespunzător, la punctele de vânzare, cu privire la natura reutilizabilă sau reciclabilă a ambalajului, inclusiv la sistemul de reciclare, sistemul de retur şi colectarea ambalajului.

(3) Măsurile de informare menţionate la alineatele (1) şi (2) se completează, după caz, prin campanii de sensibilizare desfăşurate în colaborare cu Administraţia pentru Mediu.

Nu există reglementări privind interzicerea veselei de unică folosinţă.

Legea din 21 martie 2017 privind ambalajele şi deşeurile de ambalaje prevede o condiţie pe care trebuie să o îndeplinească producătorii de materiale plastice pentru a accesa piaţa liberă:

Art.8 – Unităţile de ambalare şi organismele autorizate

(1) Orice unitate de ambalare este obligată la retur. Poate îndeplini această obligaţie ea însăşi sau poate încredința unui organism autorizat îndeplinirea acestei obligaţii. 

(2) Unitatea de ambalare se consideră că îndeplineşte obligația menționată la alineatul (1) de îndată ce dovedește că a încheiat contracte cu organisme acreditate în acest scop. În caz contrar, trebuie să informeze Administraţia Mediului despre modul în care şi-a îndeplinit obligația de retur. Înregistrarea unităţilor de ambalare se face în conformitate cu articolul 19 din Legea din 21 martie 2012. 

(3) Pentru deşeurile de ambalaje care fac obiectul gestionării centralizate, organismul acreditat va finanţa colectarea, din punctul de colectare, prin contribuţie voluntară, tratare şi reciclare. Pentru deşeurile din ambalaje care nu intră sub incidenţa gestiunii centralizate, contribuţia financiară a organismului acreditat la colectarea selectivă a acestor deşeuri se stabileşte de comun acord între organismul acreditat şi autorităţile locale.

(4) În plus, în cazul în care obligaţia de preluare priveşte deşeurile de ambalaje de uz casnic, organismul acreditat trebuie:

1. să calculeze contribuţiile contractorilor săi per materiale de ambalaj proporţional cu costurile fiecăruia dintre materiale şi veniturile rezultate din vânzarea materialelor colectate şi sortate, pentru a finanţa în special costul colectărilor existente și pentru a crea, de la sortarea deşeurilor de ambalaje colectate, reciclarea şi recuperarea deşeurilor de ambalaje;

2. să încheie un contract cu autorităţile locale sau cu sindicatele locale responsabile cu gestionarea deşeurilor menajere şi similare, care defineşte în special termenii şi condiţiile tehnice pentru colectarea deşeurilor de ambalaje în cauză şi manipularea deşeurilor de ambalaje colectate şi reciclate.

În nici un caz, contractul nu va aduce atingere competenţelor autorităţilor locale sau sindicatelor locale responsabile cu gestionarea deşeurilor menajere şi similare în acest domeniu.

Organismul acreditat este obligat să informeze anual ministrul, în contextul raportului menţionat la articolul 35(2) din Legea din 21 martie 2012, privind contractele încheiate cu autorităţile locale sau cu sindicatele locale care gestionează deşeuri menajere şi similare.

III.10.OLANDA


Începând cu 1 ianuarie 2016, în Olanda este interzisă utilizarea pungilor din plastic la liber, măsură stabilită prin intermediul unui ordin al Ministerului Mediului
. Politica se aplică tuturor magazinelor (inclusiv farmaciilor), firmelor de catering, benzinăriilor, vânzătorilor stradali, coaforurilor, muzeelor, magazinelor cu vânzări on-line. Prevederile ordinului reglementează utilizarea pungilor cu mânere sau laminate, precum şi pe cele din materiale reciclabile sau bio-degradabile. 


Comercianţii pot furniza gratuit pungi din plastic subţire (sub 0,015 mm) cumpărătorilor pentru ambalarea produselor alimentare uşor perisabile, precum carnea cruda, fructele şi produsele de panificaţie.


Totodată, utilizarea pungilor din plastic subţire este permisă în magazinele duty-free din aeroporturi în vederea comercializării lichidelor, dozelor de aerosoli şi gelurilor. Comercianţii pot distribui cu titlu gratuit pungi din plastic în scop publicitar, dar nu simultan cu vânzarea de produse. 


În Olanda, comercianţii sunt îndemnaţi să-şi încurajeze clienţii să utilizeze propriile pungi sau să le furnizeze acestora pungi de bună calitate, rezistente şi reutilizabile contra cost; de asemenea, comercianţii pot oferi cu titlu gratuit pungi din hârtie, pânza sau saci din fibre naturale, care să nu aibă în compoziţie materiale plastice. 


Guvernul recomandă un preţ de 0,25 Euro pe punga din plastic, vânzarea acestora fiind supusă cotei TVA de 21%. Stabilirea preţului final este lăsată la latitudinea fiecărui comerciant în parte.


Inspectoratului pentru Mediu şi Transport
 îi revine sarcina monitorizării aplicării dispoziţiilor privind pungile din plastic subţire. În acest scop, poate întreprinde inspecţii administrative în magazine în vederea verificării aplicării taxei. 


Conform unui studiu realizat în anul 2017 sub coordonarea Ministerului Infrastructurii şi Mediului
, vânzarea pungilor din plastic a scăzut cu 71%, iar  deşeurile provenite din pungile de transport din plastic au înregistrat o reducere cu până la 40%. Studiul a mai arătat că în prezent 3 din 10 comercianţi oferă gratuit pungi din hârtie cumpărătorilor.
III.11.POLONIA

Prevederile Directivei europene 2015/720 urmează a fi transpuse în dreptul polonez. Proiectul legislativ
 a fost înaintat Parlamentului de către Guvern în luna iulie 2017. Conform acestuia, comercianţii vor fi obligaţi să taxeze consumatorii cu 1 zlot polonez (aproximativ 0,24 euro) pe pungă, suma exactă fiind stabilită de către Ministerul Mediului. Taxa urmează să fie introdusă începând cu 1 ianuarie 2018. Trebuie menţionat faptul ca anumite lanţuri de magazine au introdus deja o taxă variind între 0.05 şi 0.30 zloţi polonezi pentru comercializarea pungilor din plastic de unică folosinţă.

În Polonia nu există reglementari privind utilizarea tacâmurilor din plastic. 

III.12.PORTUGALIA


Deşi Directiva (UE) 2015/720 nu a fost încă transpusă în legislaţia portugheză, Guvernul a stabilit o serie de reglementări cu privire la prevenirea şi producerea deşeurilor, reutilizarea ambalajelor uzate, procesul de reciclare şi alte modalităţi de valorificare a deşeurilor prin intermediul Legii nr.366-A/1997 privind principiile şi standardele aplicabile sistemului de management al ambalajelor şi a deşeurilor de ambalaje, urmată de Legea nr. 178/2006 privind gestionarea generala a deşeurilor şi transpunerea prevederilor Directivei 2006/12/CE a Parlamentului European si a Consiliului din 5 aprilie 2006 privind deşeurile. Totodată, prin intermediul Ordinului nr. 29-B/1998, sunt stabilite normele cu privire la sistemele de gestionare a ambalajelor refolosibile şi a deşeurilor de ambalaje de unică folosinţă. 


Conform Legii nr.82/D/2014 şi a Ordinului Ministerial nr.286-B/2014 care reglementează contribuţia privind pungile din plastic subţire, a fost introdusă o taxă pentru comercializarea pungilor din plastic împreună cu alte prevederi care privesc acordarea unui stimulent pentru eliminarea vehiculelor scoase din uz în cadrul mai larg al realizării reformei privind impozitarea ecologică. 

III.13.SPANIA

De la 1 ianuarie 2018, este interzisă oferirea gratuită de pungi de plastic, indiferent de mărime, la punctele de vânzare şi va fi impus, prin lege, preţ minim, care va varia între 5 şi 30 eurocenţi, în funcţie de tipul şi grosimea materialului. Aceste dispoziţii sunt cuprinse în proiectul de Decret Regal al Ministerului Agriculturii, Pescuitului, Alimentaţiei şi Mediului, care are drept scop implementarea Directivei 2015/720 privind reducerea consumului de pungi din plastic uşoare non-biodegradabile. În prezent, în special lanţurile de supermarket-uri, hipermarketuri şi marile magazine nu mai oferă gratuit pungi de plastic, deşi nu există o interdicţie oficială în acest sens.

La data intrării în vigoare a Decretului, în 2018, cu un an înainte de data stabilită de directiva UE pentru transpunerea sa, nu se va permite comercializarea pungilor de plastic cu bunurile vândute (cu unele excepții), iar nerespectarea va fi sancţionată. 

Comisia pentru schimbări climatice a Congresului Deputaţilor a aprobat în unanimitate o propunere care impune guvernului să interzică utilizarea, comercializarea, importul şi exportul de pungi de plastic non-biodegradabile sau de unică folosinţă, începând cu 1 ianuarie 2017. 

În plus, textul a convenit să limiteze utilizarea pungilor din plastic etichetate "oxobiodegradabile" sau "oxodegradabile", care includ, de obicei, aditivi la materialele plastice convenţionale, precum şi evitarea etichetării lor ca fiind "biodegradabile", pentru a nu induce în eroare. 

De asemenea, deputaţii au convenit să stabilească obligaţia ca, începând cu 1 ianuarie 2018, farfuriile din plastic, ochelarii, paharele, tacâmurile precum şi beţişoarele pentru urechi să fie alcătuite din 50% materiale biodegradabile provenite din materii organice, cum ar fi amidonul sau amidonul din cartofi.

Proiectul de decret regal menţionat mai sus conţine mai multe dispoziţii cu privire la producători şi măsuri care vizează reducerea consumului de pungi de plastic. În special, art.4 stabileşte următoarele obiective:

a) Măsurile prevăzute la articolul 5 sunt menite să asigure că, la 31 decembrie 2019, consumul anual de pungi de plastic uşoare nu va depăşi 90 de bucăţi de persoană şi că, la 31 decembrie 2025, consumul anual al acestor pungi nu va depăşi 40 de bucăţi de persoană.
B )Măsurile prevăzute la articolul 5 vizează reducerea cu 30% a consumului de pungi de plastic cu o grosime de 50 microni sau mai mult, până la 31 decembrie 2025, în comparaţie cu acest consum până în 2016. 
În ceea ce priveşte producătorii, articolele 9 și 10 din decretul regal menţionează două obligaţii concrete. Acestea sunt următoarele:

Articolul 9 - Înregistrarea producătorilor de pungi de plastic în Registrul producătorilor de produse asociate cu gestionarea deşeurilor. 

Producătorii de pungi de plastic vor fi înregistraţi în secţiunea dedicată pungilor de plastic din Registrul producătorilor de produse asociate gestionării deşeurilor, din cadrul Ministerului Agriculturii, Pescuitului, Alimentaţiei şi Mediului, în termen de o lună de la data intrării în vigoare a prezentului Decret. La momentul înregistrării, aceştia vor furniza informaţiile prevăzute în secţiunea 1 din anexa II.

Articolul 10 - Obligaţia de informare cu privire la pungile de plastic. 

Producătorii de pungi de plastic actualizează informaţiile conţinute în secţiunea 2 din anexa II, corespunzătoare pungilor pe care le-au introdus pe piaţă, în fiecare an calendaristic. Aceste informaţii vor fi transmise Ministerului Agriculturii, Pescuitului, Alimentaţiei şi Mediului înainte de data de 31 martie a anului următor celui la care face referire informaţia, pentru a pregăti date/statistici privind pungile de plastic, care trebuie furnizate Comisiei Europene în conformitate cu reglementările în vigoare.

III.14.SUEDIA


În vederea transpunerii Directivei (UE) 2015/720, Guvernul suedez a adoptat Ordonanţa nr.1041/2016 privind pungile de transport din plastic, în cadrul căreia este stabilită obligativitatea comercianţilor de a furniza informaţii consumatorilor cu privire la impactul pungilor asupra mediului, avantajele consumului redus de pungi şi măsurile care pot fi luate în vederea reducerii consumului. De asemenea, producătorilor sau importatorilor de pungi din plastic le revine obligaţia de a furniza informaţii cu privire la numărul de pungi din plastic vândute pe piaţa suedeză. Operatorii comerciali trebuie să aplice prevederile Ordonanţei începând cu 31 mai 2017.


Conforma acesteia, Autoritatea Suedeză pentru Protecţia Mediului este responsabilă cu monitorizarea reducerii consumului de pungi din plastic. Totodată, Agenţiei îi revine şi responsabilitatea monitorizării consumului de pungi din plastic subţire astfel încât nivelul consumului anual să nu depăşească 90 de pungi pe persoană şi nu mai mult de 40 de pungi pe persoană până în 2026. 


Autoritatea poate dispune, în funcţie de gradul de îndeplinire al target-ului propus, luarea altor măsuri privind reducerea consumului. Potrivit textului Ordonanţei, producătorii şi importatorii de pungi trebuie să raporteze date cu privire la greutatea totală a pungilor din plastic comercializate,  în funcţie de grosimea acestora, precum şi numele angajaţilor responsabili cu furnizarea de informaţii către Autoritatea Suedeză pentru Protecţia Mediului.


În Suedia, utilizarea tacâmurilor din plastic nu este interzisă prin lege.

III.15.MAREA BRITANIE

În anul 2014, în Marea Britanie, s-a constatat că în magazine erau utilizate peste 7,5 miliarde de pungi din plastic de unică folosinţă, respectiv cu 3,2% mai mult decât în anul 2013. Deşi în anul 2009 s-a înregistrat o scădere a consumului de pungi din plastic datorată în mod special încheierii unor acorduri voluntare între administraţia guvernamentală şi anumite lanţuri de magazine, o dată cu încheierea acestora, numărul pungilor din plastic comercializate a crescut semnificativ, respectiv cu 21,4% între 2010 şi 2014. În schimb, în Ţara Galilor, în aceeaşi perioadă, rata de utilizare a pungilor din plastic a înregistrat o scădere cu 78% urmare a introducerii taxei pe pungile din plastic de unică folosinţă. 

În septembrie 2013, în Marea Britanie a fost anunţată introducerea unei taxe obligatorii în sumă de 5 cenţi pentru pungile de transport din plastic de unică folosinţa începând cu toamna anului 2015.

 Termenul „pungi pentru transport de unică folosinţa” se referă în general la pungile convenţionale, din plastic subţire, fabricate din polietilenă, care sunt oferite clienţilor în cadrul supermarket-urilor pe tot teritoriul Regatului Marii Britanii. 
Conform Legii privind schimbările climatice
 din anul 2008, toţi comercianţii sunt obligaţi să perceapă o taxă de cel puţin 5 cenţi (incluzând TVA) pentru pungile de transport din plastic subţire cu mânere, fabricate din material sintetic sau semisintetic, din poliamidă, polietilena, acid polilactic, clorură din polivinil sau alt polimer sau orice combinaţie de polimeri, cu o grosime mai mică de 70 microni.


Excepţie de la lege fac următoarele produse:

- pungile reutilizabile („bags for life”) care, în cazul în care se distrug, pot fi returnate comerciantului şi înlocuite cu unele noi; aceste pungi trebuie comercializate cu cel puţin 5 cenţi de către comercianţi şi să aibă o grosime între 50-70 de microni şi dimensiuni între 404 mm şi 439 mm în lăţime sau lungime;

-  pungile fără mânere;

-  pungile ţesute din plastic;

-  pungile pentru împachetarea alimentelor;

-  pungile destinate ambalării obiectelor ascuţite (cu lamă);

-  pungilor destinate ambalării medicamentelor;

-  pungile destinate transportului de peşti vii;

-  pungile folosite pentru transportul cărnii crude;

- pungile utilizate în cursul tranzitului (ambarcaţiuni, trenuri şi aeropoturi).

Guvernul a optat pentru o schemă diferită de cea aplicată în Ţara Galilor, care prevedea introducerea unei taxe în sumă de 5 cenţi pentru pungile din plastic, biodegradabile sau din hârtie, cele din urmă nefiind considerate o alternativa ecologică la cele din plastic datorită efectelor asupra resurselor naturale. 

Iniţial, în Marea Britanie, pungile biodegradabile şi cele din hârtie nu au făcut obiectul reglementării taxei. Ulterior, doar pungile fabricate din hârtie au rămas cu titlu de excepţie, comercializarea pungilor biodegradabile devenind taxabilă, la fel ca şi în Ţara Galilor, Scoţia şi Irlanda de Nord. Guvernul şi-a asumat susţinerea industriei în privinţa dezvoltării unor standarde pentru pungile biodegradabile în acord cu standardele de mediu astfel încât, în viitorul apropiat, şi acest tip de pungi să fie exceptat de la aplicarea taxei. 

De asemenea, în cazul Marii Britanii au fost introduse excepţii de la normă pentru organizaţiile cu mai puţin de 250 de angajaţi. Într-un răspuns formulat în anul 2015
 la o întrebare adresată Departamentul pentru Mediu, Alimentaţie şi Afaceri Rurale de parlamentarii englezi, reprezentantul instituţiei a argumentat că exceptarea întreprinderilor mici şi mijlocii de la plata taxei pentru pungile din plastic are rolul de a evita introducerea unei noi sarcini administrative asupra start-up-urilor şi afacerilor în creştere într-un moment în care Guvernul îşi propune sprijinirea creşterii economice. Totuşi, întreprinderile mici şi mijlocii pot participa în mod voluntar la măsurile de reducere a consumului de pungi din plastic. 


Conform Ordinului privind taxele aplicabile pungilor de transport de unică folosinţă (2015)
, comercianţilor le este solicitat să informeze autorităţile cu privire la numărul de pungi supuse taxării şi asupra destinaţiei sumelor strânse din aplicarea taxei. După deducerea anumitor cheltuieli, comercianţii sunt încurajaţi să doneze încasările în scopuri caritabile, deşi nu exista o obligativitate expresă în lege. Guvernul a estimat colectarea unei sume de aproximativ 70 milioane de lire în urma aplicării taxei. Comercianţii pot păstra o parte din încasări pentru acoperirea aşa numitelor costuri rezonabile, care au fost estimate la aproximativ 26 milioane lire pe o perioadă de 10 ani. Trezoreriei îi revine suma din plata TVA-ului la taxa de 5 cenţi (reprezentând aprox. 1 cent), estimându-se colectarea a 19 milioane de lire anual. 


În privinţa impactului pe care l-a avut taxa de 5 cenţi pentru pungile din plastic subţire din octombrie 2015 până în aprilie 2016, Defra (Departamentul pentru Mediu, Alimentaţie şi Afaceri Rurale) a constatat următoarele:


- au fost vândute 1.1 miliarde pungi din plastic de unică folosinţă de către marii comercianţi;


- aproximativ 0.6 miliarde de pungi (reprezentând 61% din totalul vânzărilor) au fost vândute de 7 mari comercianţi; în anul 2014, aceşti comercianţi au raportat vânzarea a 7,6 miliarde pungi;


- încasările brute din această taxă au fost de 52,8 milioane lire, în timp ce veniturile nete, incluzând TVA şi alte costuri, au însumat 41,3 milioane lire;


- mai mult 2/3 dintre comercianţi au furnizat informaţii din proprie iniţiativa cu privire la sumele donate şi acţiunile de caritate susţinute;


- cel puţin 29,2 milioane lire au fost donate la alegerea clienţilor sau personalului cauzelor caritabile asociate următoarelor domenii de activitate: mediu, educaţie, sănătate, artă, caritate şi organizaţii voluntare, patrimoniu şi sport.


III.16. SITUAŢIA ÎN ROMÂNIA

În România, materialele de ambalaj cu ponderea cea mai mare sunt hârtia sau cartonul și plasticul. 
Ecotaxa aplicată pungilor şi sacoşelor pentru cumpărături fabricate din materiale obţinute din resurse neregenerabile, cu mâner integrat sau aplicat, a fost introdusă pentru prima dată în România la 1 ianuarie 2009 prin OUG nr. 196/2005
. La introducere, valoarea acesteia a fost de 0,2 lei/bucată, fiind necesară evidențierea distinctă pe documentele de vânzare și afişarea la loc vizibil în vederea informării consumatorilor finali. Valoarea nu cuprinde TVA. Obligaţia de a calcula şi de a plăti ecotaxa revine operatorilor economici care introduc pe piaţa naţională (atât producători cât și importatori) pungi şi sacoşe pentru cumpărături fabricate din materiale obţinute din resurse neregenerabile. În iulie 2010 ecotaxa a fost redusă la 0,1 lei/bucată, condițiile de plată a acesteia rămânând în principal aceleași. Nota de fundamentare a actului de reglementare prin care a fost introdus acest instrument (Ordonanţa Guvernului 25/2008) menționează că scopul introducerii acestei ecotaxe este reducerea utilizării acestui tip de ambalaje prin descurajarea distribuției gratuite și încurajarea fabricării de sacoșe din materiale biodegradabile sau reciclabile. 

Conform [JASPERS 2016], Raportul Task 2
 valoarea actuală a ecotaxei în România este de 3 ori mai mică decât în cazul Wales and Nothern Irland și de 7,5 - 23,5 ori mai mică față de Irlanda și Danemarca, țări unde se aplică acest instrument.

În ceea ce privește modul de implementare actual al acestui instrument, există o serie de probleme generate de faptul că, consumatorul final nu este corect informat. Multe dintre magazine nu afișează la punctul de vânzare, în loc vizibil, valoarea ecotaxei, așa cum este prevăzut în actele normative. Astfel, deși valoarea ecotaxei este evidențiată pe bonul fiscal (de mult ori într-un mod nu foarte vizibil), mare parte din consumatorii finali nu știu care este suma plătită pentru punga/sacoșa de cumpărături. De asemenea, există situații în care nici măcăr nu este evidențiată ecotaxa în mod separat pe bonul de cumpărături, costul cu aceasta fiind recuperat prin prețul produsului (parte din magazinele care comercializează produse de îmbrăcăminte și încălțăminte). De asemenea, vânzarea în piețe se realizează în mare masura fără bon fiscal, iar pungile/sacoșile sunt date gratis cumpărătorului de către comerciant, încălcându-se astfel prevederile legale.

În Raportul Task 2 al [JASPERS 2016]
 este analizată eficacitatea acestui instrument pe baza datelor puse la dispozitie de către Administratia Fondului pentru Mediu, principalele concluzii fiind următoarele:

· pe parcusul implementării ecotaxei nu a existat o variație liniară nici a numărului de producători care introduc pe piață pungi şi sacoşe pentru cumpărături și nici a numărului de pungi şi sacoşe pentru cumpărături introduse pe piață. Aceasta înseamnă că instrumentul nu și-a atins scopul pentru care a fost introdus, și anume acela de reducere a utilizării acestui tip de ambalaj;

· numărul de pungi şi sacoşe pentru cumpărături pentru care se plătește taxa nu reprezintă numărul total de pungi din plastic introduse pe piață (concluzia rezultă din diferența foarte mare între numărul de pungi și sacose pentru cumpărături pe cap de locuitor calculat pe baza numărului de pungi și sacoșe pentru care s-a platit ecotaxa – 6 - 23 bucăți/locuitor - și media estimată pentru România în Studiul Eunomia “Assistance to the Commission to complement and assessment of the socio-economic costs and benefits of options to reduce the use of single-use plastic carrier bags în the EU” - 252 bucăți/locuitor). Prin urmare, acest instrument are probleme în implementare, pe de o parte ecotaxa nu este plătită pentru întreaga cantitate de pungi şi sacoşe pentru cumpărături introdusă pe piață, iar pe de altă parte, în cazul producătorilor care plătesc, nu se observă per total o reducere a numărului de pungi şi sacoşe pentru cumpărături introduse pe piață. 
La 23 ianuarie 2017 Comisia Europeană informa Ministerul Afacerilor Externe cu privire la depășirea termenului de transpunere al Directivei (UE) 2015/720 a Parlamentului European și a Consiliului din 29 aprilie 2015 de modificare a Directivei 94/62/CE în ceea ce privește reducerea consumului de pungi de transport din plastic subțire și sancțiunile financiare pe care Curtea de Justiție le poate impune în temeiul articolului 260 alineatul (3) din Tratatul privind funcționarea Uniunii Europene (TFUE).
� � HYPERLINK "https://www.europarltv.europa.eu/ro/programme/others/an-ocean-of-plastic-to-eradicate" ��https://www.europarltv.europa.eu/ro/programme/others/an-ocean-of-plastic-to-eradicate� 


� � HYPERLINK "http://eur-lex.europa.eu/legal-content/RO/ALL/?uri=CELEX%3A31994L0062" ��http://eur-lex.europa.eu/legal-content/RO/ALL/?uri=CELEX%3A31994L0062� 


� � HYPERLINK "http://eur-lex.europa.eu/legal-content/RO/TXT/?uri=CELEX%3A52013AE7899" ��http://eur-lex.europa.eu/legal-content/RO/TXT/?uri=CELEX%3A52013AE7899� 


� � HYPERLINK "http://eur-lex.europa.eu/legal-content/RO/TXT/?uri=CELEX%3A32015L0720" ��http://eur-lex.europa.eu/legal-content/RO/TXT/?uri=CELEX%3A32015L0720� 


� � HYPERLINK "http://eur-lex.europa.eu/legal-content/RO/TXT/?uri=CELEX%3A32008L0098" ��http://eur-lex.europa.eu/legal-content/RO/TXT/?uri=CELEX%3A32008L0098� 


� Diferențele enorme dintre statele membre în ceea ce privește numărul pungilor de plastic subțiri utilizate pe cap de locuitor sunt o dovadă a faptului că reducerea radicală a utilizării acestui tip de pungi de plastic într-o perioadă relativ scurtă de timp este posibilă, dacă există voința politică de a acționa în acest sens. De exemplu, în cazul Irlandei, s-a reușit o reducere cu 80 % a numărului de pungi de plastic utilizate atunci când s-a introdus o taxă la punctul de vânzare.


� � HYPERLINK "http://europa.eu/rapid/press-release_MEMO-17-1577_ro.htm" �http://europa.eu/rapid/press-release_MEMO-17-1577_ro.htm� 


� La data transmiterii răspunsului de către Italia, respectiv la 7 august 2017, legea nu fusese încă publicată în Jurnalul Oficial.


� � HYPERLINK "http://eur-lex.europa.eu/legal-content/RO/TXT/?uri=CELEX%3A32015L0720" �http://eur-lex.europa.eu/legal-content/RO/TXT/?uri=CELEX%3A32015L0720� 


�� HYPERLINK "http://epochtimes-romania.com/news/franta-interzice-prin-lege-utilizarea-paharelor-si-tacamurilor-din-plastic---252488" �http://epochtimes-romania.com/news/franta-interzice-prin-lege-utilizarea-paharelor-si-tacamurilor-din-plastic---252488� 


� � HYPERLINK "https://www.fastcompany.com/3063976/france-is-banning-plastic-forks-causing-the-disposable-junk-industry-to-panic" ��https://www.fastcompany.com/3063976/france-is-banning-plastic-forks-causing-the-disposable-junk-industry-to-panic� 


� � HYPERLINK "http://europa.eu/rapid/press-release_IP-17-104_ro.pdf" ��http://europa.eu/rapid/press-release_IP-17-104_ro.pdf� 


� COM(2015) 614 final - � HYPERLINK "http://eur-lex.europa.eu/legal-content/RO/TXT/?uri=CELEX%3A52015DC0614" ��http://eur-lex.europa.eu/legal-content/RO/TXT/?uri=CELEX%3A52015DC0614� 


�COM(2017) 33 final -  � HYPERLINK "http://eur-lex.europa.eu/legal-content/RO/TXT/HTML/?uri=CELEX:52017DC0033&from=LV" ��http://eur-lex.europa.eu/legal-content/RO/TXT/HTML/?uri=CELEX:52017DC0033&from=LV� 


� European Parliament, May 2017, Circular economy package


Four legislative proposals on waste - � HYPERLINK "http://www.europarl.europa.eu/EPRS/EPRS-Briefing-573936-Circular-economy-package-FINAL.pdf" ��http://www.europarl.europa.eu/EPRS/EPRS-Briefing-573936-Circular-economy-package-FINAL.pdf� 


� European Parliament, Briefing, May 2017, Plastics in a circular economy Opportunities and challenges


- � HYPERLINK "http://www.europarl.europa.eu/thinktank/en/document.html?reference=EPRS" ��www.europarl.europa.eu/thinktank/en/document.html?reference=EPRS� 


� Ibidem


� Plastics – the Facts 2016 An analysis of European plastics production, demand and waste data - � HYPERLINK "http://www.plasticseurope.org/documents/document/20161014113313-plastics_the_facts_2016_final_version.pdf" ��http://www.plasticseurope.org/documents/document/20161014113313-plastics_the_facts_2016_final_version.pdf� 


� COM(2017) 33 final -  � HYPERLINK "http://eur-lex.europa.eu/legal-content/RO/TXT/HTML/?uri=CELEX:52017DC0033&from=LV" ��http://eur-lex.europa.eu/legal-content/RO/TXT/HTML/?uri=CELEX:52017DC0033&from=LV� 


� � HYPERLINK "http://ec.europa.eu/smart-regulation/roadmaps/index_ro.htm" ��http://ec.europa.eu/smart-regulation/roadmaps/index_ro.htm� 


� http://eur-lex.europa.eu/legal-content/RO/TXT/?uri=CELEX%3A32015L0720


� � HYPERLINK "http://eur-lex.europa.eu/legal-content/EN/TXT/?uri=CELEX:52013SC0444" ��http://eur-lex.europa.eu/legal-content/EN/TXT/?uri=CELEX:52013SC0444� 


� Soluția este prezentată ca alternativă la depozitarea deșeurilor, însă nu face decât să agraveze problema prin poluarea mediului cu particule de plastic. Caracterul „biodegradabil” efectiv al acestor microparticule de plastic, prezentat ca atare de producătorii acestei tehnologii, este astfel foarte controversat.


Ce înseamnă un ambalaj biodegradabil? Un ambalaj care are următoarele proprietăţi: sub acţiunea micro-organismelor în prezenţa oxigenului, descompunerea unui component chimic organic în dioxid de carbon, apă şi săruri minerale ale celorlalte elemente prezente (mineralizare) şi apariţia unei noi biomase. În absenţa oxigenului, descompunerea în dioxid de carbon, metan, săruri minerale şi crearea unei noi biomase. Până în acest moment se cunosc două tehnologii de producere a ambalajelor (sacoşelor, că de acestea este vorba, biodegradabile): tehnologia hidro-biodegradabilă şi tehnologia oxo-biodegradabilă.


Tehnologia oxo-biodegradabilă implică utilizarea unui aditiv (de multe ori acesta conţine magneziu, cobalt, nichel etc, deci metale grele) în procesul de fabricare al ambalajelor. Acest aditiv fin dispersat în matricea polimerică a ambalejelor, are proprietatea de a transforma un produs inert la biodegradare, cum este polietilena, într-un produs care este biodegradabil, practic un plastic care se degradează într-un timp relativ scurt, 3-24 luni, spre deosebire de cel tradiţional care necesită zeci sau chiar sute de ani.


Avantaje: este cea mai ieftină variantă pentru producătorii de ambalaje clasice. Introducerea noi tehnologii implică costuri minime de adaptare a utilajelor; ambalajele pot fi reciclate ; sunt la fel de fiabile la utilizare ca şi plasticul tradiţional; deşeurile rezultate pot fi depozitate în gropi de gunoi, fără costuri suplimentare.


Dezavantaje: este şi rămâne un plastic, care în anumite condiţii (temperatură, umiditate, razele soarelui) se degradează. De aici şi numeroasele dezavantaje comune cu plasticul tradiţional: deşeurile trebuiesc, neapărat colectate şi depozitate în gropi de gunoi sau reciclate; degradarea durând până la 24 de luni, deşeurile pot ameninţa viaţa acviferă ; anumiţi aditivi pot conţine metale grele în exces, ca atare producătorii de ambalaje trebuie să procedeze la testări suplimentare ale produselor (sacoşe) pentru a demonstra conformitatea cu cerinţele esenţiale din directivele europene - � HYPERLINK "https://standardizare.wordpress.com/tag/biodegradabil/" ��https://standardizare.wordpress.com/tag/biodegradabil/� 


�� HYPERLINK "http://www.europarl.europa.eu/sides/getDoc.do?type=CRE&reference=20150428&secondRef=ITEM-008-05&format=XML&language=RO" ��http://www.europarl.europa.eu/sides/getDoc.do?type=CRE&reference=20150428&secondRef=ITEM-008-05&format=XML&language=RO� 


� Plastics Europe, February,  View Paper  on the European Commission’s proposal  on lightweight plastic carrier bags - � HYPERLINK "http://www.plasticseurope.org/documents/document/20140305120153-plasticseurope_views_on_plastic_bags_feb_2014.pdf" ��http://www.plasticseurope.org/documents/document/20140305120153-plasticseurope_views_on_plastic_bags_feb_2014.pdf� 


� Articolul 18 Libertatea de a introduce pe piață -  Statele membre nu împiedică introducerea pe piața de pe teritoriul lor a ambalajelor care se conformează dispozițiilor prezentei directive - � HYPERLINK "http://eur-lex.europa.eu/legal-content/RO/TXT/?uri=celex%3A31994L0062" ��http://eur-lex.europa.eu/legal-content/RO/TXT/?uri=celex%3A31994L0062�  


� European Parliamentary Service, 10.04.2014 - Reducing the use of lightweight plastic carrier bags - � HYPERLINK "http://www.europarl.europa.eu/RegData/bibliotheque/briefing/2014/140800/LDM_BRI(2014)140800_REV1_EN.pdf" ��http://www.europarl.europa.eu/RegData/bibliotheque/briefing/2014/140800/LDM_BRI(2014)140800_REV1_EN.pdf� 


� � HYPERLINK "https://commitment2050.fi/commitment/green-deal-on-plastic-carrier-bags-between-the-ministry-of-the-environment-and-the-finnish-commerce-federation" ��https://commitment2050.fi/commitment/green-deal-on-plastic-carrier-bags-between-the-ministry-of-the-environment-and-the-finnish-commerce-federation�


� � HYPERLINK "https://commitment2050.fi/commitment/k-group-commits-to-reduce-plastic-bag-consumption" ��https://commitment2050.fi/commitment/k-group-commits-to-reduce-plastic-bag-consumption�


� �HYPERLINK "https://www.legifrance.gouv.fr/affichCodeArticle.do?idArticle=LEGIARTI000031066171&cidTexte=LEGITEXT000006074220"�https://www.legifrance.gouv.fr/affichCodeArticle.do?idArticle=LEGIARTI000031066171&cidTexte=LEGITEXT000006074220� 


� �HYPERLINK "https://www.service-public.fr/professionnels-entreprises/actualites/008384"�https://www.service-public.fr/professionnels-entreprises/actualites/008384� 


��HYPERLINK "http://www.crma-auvergnerhonealpes.fr/sites/default/files/interdiction_sacs_plastiques_a_usage_unique_-_2016.pdf"�http://www.crma-auvergnerhonealpes.fr/sites/default/files/interdiction_sacs_plastiques_a_usage_unique_-_2016.pdf�


� �HYPERLINK "https://www.ecologique-solidaire.gouv.fr/404"�https://www.ecologique-solidaire.gouv.fr/404� 


� � HYPERLINK "http://www.bmub.bund.de/fileadmin/Daten_BMU/Download_PDF/Abfallwirtschaft/vereinbarung_tragetaschen_bf.pdf" ��http://www.bmub.bund.de/fileadmin/Daten_BMU/Download_PDF/Abfallwirtschaft/vereinbarung_tragetaschen_bf.pdf� 


� � HYPERLINK "http://www.gesetze-im-internet.de/verpackv_1998/" ��http://www.gesetze-im-internet.de/verpackv_1998/� 


� � HYPERLINK "https://www.gesetze-im-internet.de/krwg/" ��https://www.gesetze-im-internet.de/krwg/� 


� � HYPERLINK "https://www.gesetze-im-internet.de/krwg/__23.html" ��https://www.gesetze-im-internet.de/krwg/__23.html� 


� � HYPERLINK "http://www.irishstatutebook.ie/eli/2001/act/36/enacted/en/html" ��http://www.irishstatutebook.ie/eli/2001/act/36/enacted/en/html� 


� � HYPERLINK "http://litter.ie/system_survey_results/index.shtml" ��http://litter.ie/system_survey_results/index.shtml� 


� � HYPERLINK "http://www.revenue.ie/en/companies-and-charities/plastic-bag-environmental-levy/index.aspx" ��http://www.revenue.ie/en/companies-and-charities/plastic-bag-environmental-levy/index.aspx� 


� � HYPERLINK "file:///C:/Documents%20and%20Settings/andra.andronic/My%20Documents/Downloads/letter-tackling-carrier-bags%20(3).pdf" ��file:///C:/Documents%20and%20Settings/andra.andronic/My%20Documents/Downloads/letter-tackling-carrier-bags%20(3).pdf�


� � HYPERLINK "https://www.ilent.nl/english/dangerous_goods/truck/inspections/" ��https://www.ilent.nl/english/dangerous_goods/truck/inspections/�


�� HYPERLINK "https://www.government.nl/topics/environment/news/2017/04/24/study-shopkeepers-see-substantial-reduction-in-use-of-plastic-bags" ��https://www.government.nl/topics/environment/news/2017/04/24/study-shopkeepers-see-substantial-reduction-in-use-of-plastic-bags�


� � HYPERLINK "http://www.sejm.gov.pl/Sejm8.nsf/druk.xsp?documentId=6F9D216B3D599EC9C125815D0043606B" �http://www.sejm.gov.pl/Sejm8.nsf/druk.xsp?documentId=6F9D216B3D599EC9C125815D0043606B�





�� HYPERLINK "file:///C:/Documents%20and%20Settings/andra.andronic/My%20Documents/Downloads/CBP-7241%20(4).pdf" ��file:///C:/Documents%20and%20Settings/andra.andronic/My%20Documents/Downloads/CBP-7241%20(4).pdf�


� � HYPERLINK "http://www.legislation.gov.uk/ukpga/2008/27/contents" ��http://www.legislation.gov.uk/ukpga/2008/27/contents�


�� HYPERLINK "http://www.parliament.uk/written-questions-answers-statements/written-question/commons/2015-01-29/222668" ��http://www.parliament.uk/written-questions-answers-statements/written-question/commons/2015-01-29/222668�


� � HYPERLINK "http://www.legislation.gov.uk/uksi/2015/776/schedule/3/made" ��http://www.legislation.gov.uk/uksi/2015/776/schedule/3/made�


� � HYPERLINK "http://www.cdep.ro/pls/legis/legis_pck.frame" ��http://www.cdep.ro/pls/legis/legis_pck.frame� 


� � HYPERLINK "http://www.mmediu.ro/app/webroot/uploads/files/PNGD_versiunea1.pdf" ��http://www.mmediu.ro/app/webroot/uploads/files/pngd_versiunea1.pdf�


� ibidem 


� ibidem 

